ועדת הכלכלה, כנסת 17, פרוטוקול מספר 706, 2008-11-03 11:30

ישראל חסון: שלום לכולם, אני פותח את הישיבה בנושא תקנות משק הדלק (קידום התחרות)(הסדרת השילוט בתחנות הדלק), התשס"ח-2008 – בקשה לדיון מחדש.

חגית איזנמן-מלכה: אלה תקנות שכבר אושרו בוועדה, אלא שנדרשנו לערוך בהם תיקונים מסוימים וחלק מהתיקונים לא אושרו על-ידי משרד המשפטים בטענה שאנחנו מאצילים סמכות למנהל מינהל הדלק ולשר אין סמכות לעשות את זה בסיטואציות המפורטות פה.

חגית איזנמן-מלכה: לכן מצאנו פתרונות חלופיים.

חגית איזנמן-מלכה: הנושא הראשון שהיה בעייתי – בתקנות המקוריות קבענו שיהיו שני גופנים בלבד שבהם אפשר יהיה לכתוב את השלטים.

חגית איזנמן-מלכה: הגופים הללו היו "דוד" או "מרים".

חגית איזנמן-מלכה: באו חברות הדלק ואמרו שיש גופנים נוספים שעשויים לעמוד בקריטריונים של נראות ולכן הם מעוניינים שנאשר גם אותם.

חגית איזנמן-מלכה: הסיכום בוועדה היה שמנהל מינהל הדלק יהיה בעל סמכות לאשר גופנים נוספים.

חגית איזנמן-מלכה: משרד המשפטים סבר שמדובר בהאצלת סמכות לא ראויה ולכן פנינו לחברות הדלק לקבל את שמות הגופנים שלהם, בחנו כל גופן לגופו וחלק מהגופנים נכללים בהצעה המתוקנת הזאת.

גלעד ארדן: משרד המשפטים לא נכח בישיבה בה אושרו התקנות?

חגית איזנמן-מלכה: אני לא זוכרת מי נכח בדיון הקודם.

גלעד ארדן: ואם לא נכח, האם זו בעיה של הכנסת שהיא צריכה עכשיו לאשר מחדש את התקנות?

חגית איזנמן-מלכה: זו לא בעיה של הכנסת, זו בעיה של השר שיש לו אישור להתקין תקנות בנוסח מסוים, משרד המשפטים מעכב ולכן לא ניתן לפרסם את זה בצורה כזאת.

חגית איזנמן-מלכה: לכן אין לנו ברירה אלא לחזור לוועדה.

גלעד ארדן: למשרד המשפטים יש סמכות, מרגע שהכנסת אישרה תקנות, לעכב את פרסומן?

חגית איזנמן-מלכה: בוודאי.

חגית איזנמן-מלכה: יש לו סמכות להגיד לשר שהוא לא מוסמך לעשות דברים מסוימים.

ישראל חסון: כך אתה מבין את המגבלות של התפקיד העתידי.

גלעד ארדן: אולי כדאי שהציבור יבין שגם פונט של מחיר השר לא מוסמך להאציל סמכות בעניין, אפילו שהתקנות קובעות שהכנסת אישרה שהוא כן יכול.

אתי בנדלר: מרגע שגברת אייזנמן-מלכה הביאה לידיעתי שזו עמדת משרד המשפטים, התלבטתי אם לנהל ויכוח או לא לנהל ויכוח על העניין.

אתי בנדלר: אולם משהתברר לי שכך וכך רוצים להוסיף שינויים נוספים, אז חשבתי שלא ראוי לנהל על זה ויכוח אם יש סמכות אולטרה וירס, אינטרה וירס וכו'.

אתי בנדלר: יש דברים יותר חשובים.

חגית איזנמן-מלכה: נושא נוסף שעלה בשילוט אלקטרוני – גם לגבי שילוט אלקטרוני חברות הדלק טענו שמחלק מההוראות אפשר לפטור שילוט אלקטרוני.

חגית איזנמן-מלכה: גם פה הוצע לאפשר למנהל מינהל הדלק לפטור, אבל זה לא אושר לנו.

חגית איזנמן-מלכה: אני לא נכנסת פה לשיקולים המשפטיים, וגם אנחנו ערכנו איזשהו ויכוח ובסופו של דבר החלטנו לא לעלות על בריקדות בשל כך.

חגית איזנמן-מלכה: לגבי שילוט אלקטרוני ניסינו להידבר עם חברות הדלק לראות מאיזה הוראות צריך וניתן לפטור.

חגית איזנמן-מלכה: הוברר לנו שמדובר בפרויקט ניסיוני שכרגע קשה לקבוע מה ניתן או לא ניתן לכלול בשילוט אלקטרוני.

חגית איזנמן-מלכה: לכן בשלב זה אנחנו מציעים לא להתייחס לנושא השילוט האלקטרוני.

חגית איזנמן-מלכה: כאשר הדבר יהיה יותר אקטואלי אנחנו נביא נוסח תקנות שיסדיר במפורש את הנושא של שילוט אלקטרוני.

חגית איזנמן-מלכה: במסגרת הזאת, אחרי חשיבה מחודשת, החלטנו להוסיף עוד פרט אחד על גבי השילוט, פרט שלא הופיע בכלל בתקנות הקודמות.

חגית איזנמן-מלכה: בשעות הלילה ובשבתות וחגים תחנת דלק רשאית לגבות, בנוסף למחיר המפוקח, תוספת בעבור שירות לילה.

חגית איזנמן-מלכה: התוספת הזאת אינה מפוקחת וכל חברה גובה כראות עיניה.

חגית איזנמן-מלכה: התוספת הזאת היא רק בשירות מלא.

חגית איזנמן-מלכה: כאשר בא נהג לתחנת דלק ורואה שעל גבי השלט רשום מחיר מסוים, למעשה אם הוא בא בשעות הלילה המחיר הזה אינו נכון, כי יכול להיות שבאותה תחנה גובים דמי שירות.

חגית איזנמן-מלכה: לכן ביקשנו להוסיף על גבי השלט את המידע לגבי דמי שירות לילה שגובים בתחנה.

יצחק זיו: באותה הזדמנות גם להוסיף את מחיר החלב שמוכרים בתחנה?

גלעד ארדן: אבל הוא לא בהכרח נכנס לקנות חלב, אבל הוא בהכרח כן נכנס לקנות דלק.

גלעד ארדן: המידע הרלוונטי הוא הדלק ולא החלב.

יצחק זיו: ברגע שנתחיל לפרסם אתה פותח את זה לכל.

יצחק זיו: כך הנהג יעמוד בכניסה לתחנה עוד עשר דקות כדי לקרוא את כל המידע הזה.

חגית איזנמן-מלכה: המטרה של השילוט הזה היא למנוע הטעיה של הצרכן.

חגית איזנמן-מלכה: אם גובים בתחנה דמי שירות בלילה וזה לא רשום על השלט, ונכנס אדם לתחנה על סמך המחיר שכתוב בשלט ובפנים יסתבר לו שגובים ממנו דמי שירות לילה, הרי שהוא הוטעה.

חגית איזנמן-מלכה: יכול להיות שאם הוא היה יודע את זה עוד בחוץ, הוא לא היה נכנס.

חיים אופיר: כלומר, זה אחד שרוצה למלא בשירות מלא.

חיים אופיר: כנראה שהמחיר לא אכפת לו, כי בשירות עצמי זה הרבה יותר זול.

חגית איזנמן-מלכה: תתפלא, יש אנשים שרוצים שירות מלא כי הם לא רוצים לצאת מהאוטו, לא רוצים לתדלק, אבל הם עדיין רוצים שהשירות הזה יהיה במחיר סביר.

גלעד ארדן: או שהכנסת שמה להם פזומט.

חיים אופיר: הם לא משלמים שירות לילה.

גלעד ארדן: באופן עקרוני אני חושב שעו"ד אייזנמן-מלכה צודקת.

גלעד ארדן: אדם חייב לקבל את המידע לגבי התשלום הנוסף שגובים ממנו בשבתות, חגים ובשעות הלילה, כי מכיוון שהוא לא מפוקח יש מקומות בהם זה 2.5 שקלים ויכול להיות שמחר יהיו מקומות שיגבו 1.70 שקלים ויש מקומות שזה יהיה 4.5 שקלים.

גלעד ארדן: השאיפה שלנו היתה שיהיה מינימום מידע בכניסה לתחנה, גם בגלל שמדובר בדרכים בין-עירוניות שאנשים נוסעים בהן מהר ועומס של מידע זה דבר שעלול להיות מסוכן.

גלעד ארדן: היתה גם טענה שאנחנו רוצים לאפשר לו כמה שיותר מהר לקבל את המידע הכי רלוונטי, בגלל זה גם ויתרנו על המחיר של דלק 96, שפחות משתמשים בו ובעתיד לא ישתמשו בו בכלל, ואמרנו שנתרכז בשני המוצרים שהם השימושיים ביותר.

גלעד ארדן: אם מדובר בשבתות, חגים ולילה, אז הרי לא מדובר על זמן שבו יש תנועה עמוסה ואם הוא נכנס אז זו טרחה גדולה בשבילו להמשיך לתחנה הבאה.

גלעד ארדן: לדעתי צריך לקבוע דרישה לגבי דמי השירות, אבל אפשר לקבוע את הדרישה הזאת גם בתוך התחנה.

חיים אופיר: זה קיים.

גלעד ארדן: אז אולי אפילו להגדיל ולהבליט.

גלעד ארדן: אני לא יודע מה הדרישה הקיימת היום לגבי שילוט בתוך התחנה, אבל אולי צריך לוודא שזה יהיה בגודל מסוים או במיקום מסוים שאנחנו יודעים בוודאות שמי שממלא בלילה יראה את זה.

גלעד ארדן: נראה לי שזה עדיף.

ישראל חסון: מה זה "שעות לילה"?

גלעד ארדן: אני מניח שיש לזה הגדרה לשעות לילה ומתי מותר לגבות את התוספת הזאת.

אתי בנדלר: זה משמונה בערב ועד שש בבוקר.

גלעד ארדן: אלה שעות שבהן התנועה פחות עמוסה בכביש בין-עירוני.

אתי בנדלר: זה חל גם בכבישים עירוניים ולא רק בכבישים בין-עירוניים.

גלעד ארדן: הטיעון של עומס התנועה פחות רלוונטי בשעות ערב, בשבות ובחגים.

גלעד ארדן: מול זה היה אינטרס נוסף לפשט כמה שיותר את השלט שנותן את המידע הכי רלוונטי על העלויות.

גלעד ארדן: תוספת של 2.5 שקלים היא משמעותית, אבל המידע על זה יכול להינתן בתוך התחנה, על-ידי דרישה שלנו למשהו בולט.

גלעד ארדן: מה שמוצע עכשיו זה שינוי של מה שהוועדה החליטה לגבי האופי של השלט האלקטרוני, שבסך הכל יהיו בו מידע על דלק 95 וסולר, בשירות מלא ובשירות עצמי.

אתי בנדלר: דרך אגב, שניים וחצי שקלים זה המחיר כרגע, אבל זה יכול להיות גם 25 שקלים.

יעקב פרידגוט: דמי השירות הוכרזו מוצר בר-פיקוח.

יעקב פרידגוט: אין מחיר מרבי, אבל לפי חוק הפיקוח על מצרכים ושירותים אם זה מוצר בר-פיקוח והמחיר שלו ישתולל, מן הסתם השר יתערב ויקבע מחיר מרבי.

חגית איזנמן-מלכה: חברות הדלק מתנגדות כי למה להן לכתוב שהן גובות דמי שירות בלילה.

יעל דניאלי: תשאירי לנו להסביר למה אנחנו מתנגדים.

חגית איזנמן-מלכה: חברות הדלק מקשטות את זה בזה שיש הרבה מלל ושאי אפשר לקרוא כל כך הרבה מלל מהרחוב.

גלעד ארדן: אני מקווה שגברתי לא חושדת בי שגם אני מקשט, כי גם אני טענתי את אותו טיעון.

חגית איזנמן-מלכה: אני אומרת מה האינטרסים של חברות הדלק.

חגית איזנמן-מלכה: אני לא חושדת בך כמו שאני לא חושדת במשרד התחבורה שמי שמעניין אותו הן חברות הדלק.

חגית איזנמן-מלכה: גם משרד התחבורה הודיע לנו – קצת ברגע האחרון – שיש לו בעיה עם התוספת הזאת.

חגית איזנמן-מלכה: אנחנו חושבים שאפשר יהיה למצוא פתרונות יצירתיים יותר, למשל אם הכיתוב הזה יהיה בצבע אחר.

חגית איזנמן-מלכה: כלומר, אם מופיע כיתוב בצבע כתום, סימן ששם גובים דמי שירות בלילה.

חגית איזנמן-מלכה: מהר מאוד כל הצרכנים יראו כבר מרחוק את הצבע הכתום וזה לא יעכב אותם.

חגית איזנמן-מלכה: לדעתנו הפתרון הוא לכתוב את זה בצורה בולטת, שונה, מוכרת, שיהיה ברור שכשהכיתוב מופיע בצבע כתום סימן שבתחנה הזאת גובים דמי שירות בלילה.

גלעד ארדן: הם עדיין לא הכינו שלטים?

גלעד ארדן: הרי זה היה אמור להיכנס כבר לתוקף.

גלעד ארדן: בגלל התפקוד הלקוי של משרדי הממשלה אנחנו שוב באיחור בתקנות.

גלעד ארדן: יכול להיות שאחר כך תהיה עוד בקשה לדיון מחדש של משרד אחר ואז נוסיף קישוט אחר.

חגית איזנמן-מלכה: מבחינתנו זו ההצעה של שר התשתיות ומי שמוסמך להחליט הוא שר התשתיות.

חגית איזנמן-מלכה: ברגע שיאשרו לנו אנחנו נוציא את התקנות גם אם יהיו לנו מחשבות להוסיף דברים אחרים.

ישראל חסון: אני מציע שחברי הכנסת יתייחסו קודם כל לבקשה לדיון מחדש, כי זו תהיה ההצבעה הראשונה.

ישראל חסון: לאחר מכן ניכנס לדיון לדרישה עצמה.

יצחק זיו: כבר הגענו למסקנה שיש לפרסם אך ורק את מחיר דלק 96 ו-98 וכן את מחיר הסולר.

יצחק זיו: כל עיכוב נוסף וכל פרסום נוסף גורם לעיכוב, ולו למספר שניות, בכניסה לתחנות הדלק.

יצחק זיו: כל פרסום שרוצים להוסיף צריך להיות בתוך תחנת הדלק עצמה, כדי לא לעכב את הכניסה לתחנה.

יצחק זיו: אנחנו צריכים לגרום לזרימה יותר טובה בכבישים ולא להוסיף כל כיתוב נוסף בכניסה לתחנה.

יצחק זיו: על כך אנחנו צריכים לעמוד ולא להסכים לשום שינוי.

ישראל חסון: הנתון הזה של תוספת שירות לילה הוא נתון משמעותי לגבי המחיר, משום שבתדלוק ממוצע הוא יכול להביא לשינוי של כ-10 אגורות במחיר של ליטר דלק.

ישראל חסון: זה הנתון היחיד שהוא רלוונטי.

ישראל חסון: השאלה היא אם אנחנו רוצים לפתוח את הדיון הזה מחדש, אם מקבלים את הבקשה או לא.

גלעד ארדן: אם לא נקבל את זה אז לא יפורסמו התקנות, כי יש גם שינויים אחרים מלבד זה.

אתי בנדלר: הבקשה לדיון מחדש היא גם לגבי ההסמכות.

ישראל חסון: מי בעד דיון מחדש?

ישראל חסון: ה צ ב ע ה בעד - הרוב הבקשה לדיון מחדש אושרה.

גלעד ארדן: בכל מקרה, מה שלא יוחלט כאן – אם הפרסום יהיה בכניסה לתחנה או בתוך התחנה – לדעתי הנוסח שמציע משרד התשתיות שכולל הוספה של שבע מילים – "תוספת לתדלוק בשירות מלא בלילה, שבת וחג" – נראה קצת מסורבל.

גלעד ארדן: צריך לפשט את זה.

אתי בנדלר: אפשר לכתוב רק "תוספת שירות בלילה, שבת וחג".

יעל דניאלי: מה זה "לילה", מה זה "שבת וחג"?

יעל דניאלי: האם התוספת היא גם לגבי סולר?

יעל דניאלי: האם זה גם בשירות עצמי?

יעל דניאלי: אני חושבת שעניינו של הדיון הזה היא מניעת הטעיית הצרכנים ולכן זה עובד לכל הכיוונים, גם בהיבט הזה וגם בהיבט של הסימון הכתום.

יעל דניאלי: האם לצד הסימון הכתום תהיה כוכבית ולמטה יכתבו ראה פרוטוקול הדיון?

ישעיהו רונן: אני מרגיש מאוד נוח מפני שהדברים כבר נאמרו.

ישעיהו רונן: אני רוצה לחזק את מה שנאמר, המידע הזה מיועד לנהג בנסיעה ולא לנהג שנמצא ליד השלט וקורא אותו בניחותא וכו'.

ישעיהו רונן: מדובר בנהג במצב של נסיעה ותוך כדי הוא גם צריך לקרוא, להבין לקלוט ולהחליט.

ישעיהו רונן: זה דבר שמסבך מאוד את האופרציה.

ישעיהו רונן: מדובר בלילה ובשעות שהן פחות עמוס ויש לנו ניסיון שבשעות האלה המהירות עולה וזה מחמיר את העניין מהצד האחר.

ישעיהו רונן: לפיכך אנחנו מתנגדים לזה ולדעתנו מה שכבר אושר, היינו המידע לגבי מחיר הדלק, מספיק.

ישעיהו רונן: העמסה של הרבה מאוד מילים, הרבה מאוד שטח, הרבה מאוד אינפורמציה, רק מכביד.

ישעיהו רונן: הצבע הכתום בוודאי לא בא בחשבון, משום שהצבע הזה שמור בלוח התמרורים לאתרי עבודה בדרך.

חגית איזנמן-מלכה: אפשר לבחור צבע אחר.

יריב פקטה: החוק הבדיל בין שלטים שממוקמים בתוך התחנה לבין שלטים מחוץ לתחנה, כאשר בשלטים מחוץ לתחנה אמורים לקבוע את הפרטים שדרושים לנהג כדי להחליט אם הוא נכנס או לא.

יריב פקטה: הנתון על דמי שירות לילה אינו מהפרטים האלה, זו החלטה שהנהג יכול לקבל בתוך התחנה.

יריב פקטה: בכל תחנה בארץ יש אפשרות למלא בשירות עצמי ואז גם לא לשלם את התוספת הזאת.

יריב פקטה: לכן זה מידע שצריך להיות בתוך התחנה, כדי לאפשר לנהג לבחור לאיזו משאבה הוא ילך.

ישראל חסון: האם חברת "פז" פוטרת נכים שאינם מסוגלים לתדלק בשירות עצמי?

יריב פקטה: נכים אינם משלמים שירות לילה.

יריב פקטה: לא רק "פז" פוטרת אותם, אלא כל חברות הדלק מכוח הוראות צו משנת 2002.

חגית איזנמן-מלכה: הצו פוטר כל נכה מתשלום דמי שירות בכלל, לא רק דמי שירות לילה.

חגית איזנמן-מלכה: הנכה משלם תמיד מחיר של שירות עצמי.

יריב פקטה: מספיק שהמידע הזה יהיה בתוך התחנה, כי הוא מאפשר לנהג להחליט לאיזו משאבה ללכת.

יריב פקטה: באשר לסמכות – אנחנו חושבים שהחוק נוסח בצורה ברורה מאוד.

יריב פקטה: הדברים שאמרו חברי הכנסת זיו וארדן נכנסו להוראות החוק לפיו בשלט שנמצא מחוץ לתחנה יוצגו מחירים של סולר לתחבורה ובנזין 95 אוקטן בלבד.

יריב פקטה: זו הלשון המפורשת של החוק ולכן אין סמכות לשנות את זה בתקנות, אלא רק בתיקון החוק.

יריב פקטה: לא בכדי לא נכנסו המילים האלה לחוק, אלא לאור הרצון של יוזם החוק ושל משרד התחבורה לא לפרסם פרטים נוספים על השלט.

גלעד ארדן: זה כמו בעמלות הבנקים.

גלעד ארדן: הבעיה היא בזה שמלכתחילה אישרו להם לגבות תוספת.

גלעד ארדן: תכללו את כל העלויות שלכם ותגבו מחיר אחיד ביום ובלילה.

גלעד ארדן: אתם פותחים בלילה מהאינטרס שלכם להרוויח כסף.

גלעד ארדן: מחר גם יתחילו לגבות עמלת בדיקת שמן וכו'.

אתי בנדלר: לטענה המשפטית שאין סמכות לכלול את זה – אני מרשה לעצמי לחלוק על חוות דעתו של עו"ד יריב פקטה.

אתי בנדלר: סעיף (ב) לסעיף 7(א) לחוק משק הדלק מתייחס לסוגי השלטים השונים.

אתי בנדלר: בפסקה (2) מדובר על שני השלטים שבתוך התחנה, פסקה (4) מדברת על השלט אשר מוצב בנתיב הנסיעה המוביל לנתיב הכניסה לתחנת התדלוק.

אתי בנדלר: סעיף (ד) של אותו סעיף אומר:

אתי בנדלר: השר רשאי לקבוע הוראות לעניין שלט לפי סעיף קטן (ב) - היינו לכל סוגי השלטים, כולל השלט הזה - לרבות הוראות שונות לסוגי השלטים השונים.

אתי בנדלר: כלומר, גם לעניין השלט שמוצב בנתיב הכניסה.

אתי בנדלר: בפסקה (5) נאמר: "... לחייב או להתיר כי השלט יכלול פרטים נוספים.

אתי בנדלר: ..".

אתי בנדלר: לכן אין לי ספק בכלל שלשר יש סמכות להתקין תקנות שיכללו פרטים נוספים גם בסוג הזה של השלט.

אתי בנדלר: לפיכך נדמה לי שלא מדובר בשאלות של חוסר סמכות, אלא בהחלטה מהותית של חברי הכנסת אם לאשר את בקשת השר או לא לאשר את בקשת השר מנימוקים עניינים.

יריב פקטה: יש לשר סמכות להוסיף פרטים, אבל לא כאלה שסותרים קביעה מפורשת בחוק.

אתי בנדלר: יש בינינו מחלוקת אם זה סותר או לא, מה לעשות שחוות דעתי היא המחייבת את הוועדה.

יוגב רגב: דובר על עודף אינפורמציה ולכן אני לא כל כך מבין באשר למספר תחנת התדלוק על השלט.

יוגב רגב: אני מייצג חברת דלק קטנה – "טן" - אבל לנו אין שום התנגדות, ואפילו נשמח, שתהיה כמה שיותר שקיפות על השלט.

יוגב רגב: אנחנו לא גובים שירות לילה ובכל התחנות שלו נותנים שירות מלא.

גלעד ארדן: למה יש שגובים ואתם לא גובים?

לאה ורון: התחרות ניצחה.

גלעד ארדן: גביית דמי שירות לילה לא פוגע בכמות הלקוחות?

גלעד ארדן: אם זה לא פוגע, סימן שאין מודעות.

חיים אופיר: אני חושב שאצל אותם אנשים שמשלמים תוספת לילה אין רגישות למחיר, כלומר זה לא מעניין אותם.

חיים אופיר: אנחנו חברה עסקית ורוצים להרוויח כמה שיותר.

גלעד ארדן: אפשר לומר שהם לא רגישים וגם אפשר לומר שהם לא מודעים.

גלעד ארדן: שתי התשובות טובות באותה מידה.

חיים אופיר: 5% מסך כל התדלוקים שנעשים בתחנות הוא בשבתות, כאשר אנחנו גובים את תוספת שירות לילה ושבת.

אתי בנדלר: האם יש לך את הנתון כמה מהמתדלקים בשעות הלילה או בשבת משלמים דמי שירות?

חיים אופיר: שירות לילה הוא רק באותן משאבות בשירות מלא.

יעל דניאלי: אפשר לומר שהיום ידוע לנו שיותר מ-65% מהציבור מתדלק בשירות עצמי.

יעל דניאלי: אני לא יודעת אם אותם אחוזים נכונים גם לגבי הערב, אבל בוודאי שהרוב נוטה לתדלק בשירות עצמי ולכן הוא גם לא משלם דמי שירות.

חיים אופיר: היום יותר ויותר תחנות הן רק בשירות עצמי.

יעל דניאלי: זה נכון במיוחד בלילה, שכן יש תחנות שפועלות רק בשירות עצמי.

חיים אופיר: כרגע אנחנו קצת מקובעים וחושבים שהמחיר של בנזין 95 אוקטן בשירות מלא הוא אחיד בכל התחנות.

חיים אופיר: זה לא נכון ואני מתאר לעצמי שזה יגבר בעתיד.

חיים אופיר: אותו נהג שצריך להחליט היכן לתדלק יצטרך להתחיל לחשב כל מיני חישובים – זה נותן הנחה כזאת, זה נותן הנחה אחר, זה לוקח שירות לילה וזה לא לוקח שירות לילה.

חיים אופיר: הנהג יצטרך לעצור בדרך, להוציא את המחשבון ולחשב איפה יותר זול לו בסך הכל, כי יש לו גם את מחיר הדלק, גם את העמלה וגם העובדה שהמחיר אינו אחיד בכל התחנות.

חיים אופיר: היום הצו מחייב שני שלטים, במקומות בולטים בתוך התחנה, בהם כתוב שגובים שירות לילה, וכך אנחנו עושים.

יעל דניאלי: השאלה היא היכן שמים את הגבול.

יעל דניאלי: החברות אומרות ששיעור האנשים שנזקק לשירות הזה הוא בסך הכל 5%.

יעל דניאלי: בנוסף לכך המוצר אינו מפוקח.

יעל דניאלי: ישנם מוצרים נוספים שאינם מפוקחים שנמכרים בתחנה, כמו בנזין 96 ובנזין 98.

יעל דניאלי: גם למוצרים הללו נזקקים אחוזים בודדים של האוכלוסיה ולכן השאלה למה דבר אחד יש לפרסם ואת האחרים לא ומזה השאלה איפה עובר הגבול.

יעל דניאלי: אני חושבת שאת הגבול שם בצורה ברורה מאוד יושב-ראש הוועדה הקודם, שהיה יוזם החוק, שאמר: סולר ובנזין 95 שניהם יחד כמעט למעלה מ-95% מהצריכה של הציבור.

יעל דניאלי: כדי לפשט את העניין ולקבל החלטה בזמן קצר החלטנו להסתפק בזה שהשלט שמופנה כלפי הנוסעים על הכביש יכלול את המוצרים העיקריים.

יעל דניאלי: אני חושבת שאין מחלוקת על זה שנושא דמי השירות חשוב מבחינה צרכנית.

יעל דניאלי: אני חושבת שאפשר לשנות את התקנות כך שהם יכללו את דמי השירות על השלטים הבולטים - כפי שדורשות התקנות - בתוך התחנה.

יעל דניאלי: עדיין איני רואה מדוע את כל סיפור הדרך הזה צריך לתלות על לוח המודעות בכניסה לתחנה, שכן יש הרבה התניות לגבי התשלום הזה – לילה, שבת וחג, משאבות בנזין, שירות מלא.

יעל דניאלי: לילה זה משמונה בערב, אבל רק עד שש בבוקר וכו'.

יעל דניאלי: אלה פרטים שרלוונטיים לציבור – 5% - אותו ציבור שמכלכל את דרכו.

דניאל מרום: נאמר ש-65% מהציבור מתדלקים בתדלוק עצמי.

דניאל מרום: המספר הזה אינו תואם למה שידוע לי.

חיים אופיר: יותר ויותר תחנות הן רק בשירות עצמי.

דניאל מרום: אפשר היה להבין מהדברים כאילו ש-65% מהציבור מתדלק בקביעות בשירות עצמי.

דניאל מרום: נראה לי שזה לא נכון.

יעל דניאלי: אנחנו מדברים על נתון ממוצע.

דניאל מרום: נאמר שהלקוח יצטרך להיעזר במחשבון לפני שהוא נכנס לתחנה.

דניאל מרום: זה לא בהכרח נכון, כי יש אנשים שבאופן עקרוני לא ייכנסו לתחנות שבהן יש תוספת שירות ולכן הוא גם לא יצטרך להיעזר במחשבון, הוא פשוט לא ייכנס לאותה תחנה.

יעקב פרידגוט: צריך לציין שאין כאן כוונה להעלים מידע כלשהו מהצרכן.

יעקב פרידגוט: היום יש חובה להתקין שלושה שלטים – שני שלטים בתוך התחנה ושלט אחד, שהוא המוקד לתיקון האחרון בחוק, מחוץ לתחנה, במקום שנראה לנהג הנוסע בכביש.

יעקב פרידגוט: עכשיו אנחנו מדברים רק על השלט הזה.

יעקב פרידגוט: לגבי שני השלטים שבהם יש מקום לכלול פרטים נוספים, היום יש חובה לכלול גם את הנושא הזה של דמי השירות ומחירו.

יעקב פרידגוט: כלומר, המידע הזה קיים.

יעקב פרידגוט: כל השאלה היא אם נכון וסביר לפרסם עוד פרטים על השלט החיצוני.

יעקב פרידגוט: חבר הכנסת גלעד ארדן, שיזם את החוק, עקבי בדעתו וגם כשהציג את החוק הוא אמר מה מטרת החוק בשלט החיצוני.

יעקב פרידגוט: המטרה היא שמי שנוסע בכביש יוכל כהרף עין – והדגש הוא על "כהרף עין" – להחליט אם להיכנס או לא.

יעקב פרידגוט: בעולם מציינים בשלטי המחירים רק מספרים.

גלעד ארדן: בחברת "דלק" גובים שירות לילה?

יעקב פרידגוט: יש מקומות שגובים ויש מקומות שלא גובים.

יעקב פרידגוט: יש הרבה דלקנים ובהם לא גובים.

יעקב פרידגוט: צריך לזכור שזה נושא די זניח.

גלעד ארדן: זה לא זניח.

גלעד ארדן: היושב-ראש אמר, ובצדק, שזה יכול להתבטא בתוספת של כ-10 אגורות לליטר.

יעקב פרידגוט: צריך לזכור שאין כאן העלמת מידע לנהג, כי הוא יכול לקבל את המידע המלא לגבי דמי שירות לילה.

יעקב פרידגוט: כל השאלה היא לגבי השלט החיצוני וכאן צריך לזכור מה היתה מטרתו.

יעקב פרידגוט: השלט החיצוני נועד לכך שהנהג יוכל בהרף עין לקבל את המידע.

יעקב פרידגוט: כל תוספת שנוסיף לא תהיה נכונה ולא מדויקת, כי אם נכתוב "לילה" הרי צריך להגדיר מהו "לילה".

יעקב פרידגוט: האם בחורף חמש וחצי לפנות ערב זה לילה?

יעקב פרידגוט: ומה זה בקיץ, האם זה לילה או יום?

יעקב פרידגוט: לפי זה, האם תחייבו לעשות שלט אחד לקיץ ואחר לחורף?

יעקב פרידגוט: כך גם באשר לשבתות וחגים.

יעקב פרידגוט: חברות הדלק נערכו כבר לתיקון השלטים לפי הצו הקיים ולכן כל שינוי בצו יגרום לנו נזק כספי, בעוד שללא התיקון הזה אפשר היה לצאת סוף כל סוף לדרך עם המטרה העיקרית של השלט.

עירית שביב-שני: הבנתי שבדיון זה מתכוונים לדון בנושא של אנשים עם מוגבלות.

עירית שביב-שני: אנחנו מבקשים להציע שיהיה שלט בתוך התחנה בו ייאמר שאדם עם מוגבלות שמכוניתו נושאת תג נכה לא משלם דמי שירות, גם אם הוא מתדלק בשירות מלא.

אתי בנדלר: האם להערכתך אנשים המוגבלים בניידות לא מודעים לזכותם שלא לשלם דמי שירות?

יעל דניאלי: בכל מקרה בשירות עצמי אין את תוספת דמי שירות.

עירית שביב-שני: הנכה לא יכול לתדלק בשירות עצמי.

ישראל חסון: התוספת אינה ידנית, היא אינהרנטית במשאבה.

יעל דניאלי: רק בשירות מלא.

יעל דניאלי: אם אדם מראה תו נכה, הוא אינו משלם.

אתי בנדלר: השאלה היא אם הוא מודע לזה שהוא צריך להראות את תו הנכה כדי לא לשלם את דמי השירות.

יעל דניאלי: אנו נמצאים בקשר עם "נגישות ישראל" ושם זה ידוע.

בועז ארד: כבעל תחנה וכנכה אני מוכרח לומר לכם שאנחנו אמנם מקפידים לתדלק לכל נכה, אבל הנכים לא מודעים.

בועז ארד: הדרך ליידע אותם אינה באמצעות שלט בתחנה, אלא באמצעות אינפורמציה שמגיעה לנכים.

בועז ארד: לנכי צה"ל למשל יש עלון שמגיע אל כל הנכים ואפשר לפרסם שם.

בועז ארד: יש אתרי אינטרנט מיועדים וגם שם אפשר לפרסם.

בועז ארד: מרבית הנכים אכן לא יודעים, אבל כשהם מגיעים לתחנה והמתדלק מזהה אותם, הוא מפנה אותם למשאבה הנכונה.

עירית שביב-שני: לא כולם מגיעים למידע הזה.

עירית שביב-שני: נראה לי שהמקום הנכון לפרסם את זה הוא בתחנה.

יעקב פרידגוט: אנחנו לא מתנגדים שבאותם שני שלטים שתלויים בתחנה ייאמר במפורש שהנכה פטור.

מיכל אוגולניק: היתה תביעה ייצוגית ויש פשרה בעניין הזה שאמורה לבוא לידי ביטוי בתחנה לפיה צריך לתת לנכים את המידע על כך שהם יכולים לתדלק בשירות מלא מבלי לשלם תוספת.

ישראל חסון: אם היתה תביעה, זה אומר שהנוהג הרווח הוא כזה שלא בהכרח נותנים את זה.

יעל דניאלי: צריך לעשות הבחנה בין הדברים, מדובר בשני דברים שונים.

יעל דניאלי: התביעה היתה על שירות מלא.

ישראל חסון: אם היתה תביעה, אני יכול להעריך שהשירות הזה לא ניתן לנכים.

מיכל אוגולניק: אני יכולה לדבר אך ורק בשם חברת "פז".

מיכל אוגולניק: הפשרה בייצוגית נותנת פתרון גורף לנכים בכל הנושא של השירות המלא.

יעל דניאלי: זה על השירות המלא ולא על דמי השירות.

בועז ארד: המחיר של דמי השירות אינו דבר שמשתנה כל ראשון בחודש או שלוש פעמים בחודש.

בועז ארד: אצלי למשל המחיר לא השתנה כבר שלוש שנים.

ישראל חסון: זו החלטה שלך.

ישראל חסון: אם תחליט לשנות את המחיר כל שבוע, אתה יכול לעשות את זה.

בועז ארד: אנחנו מדברים על מציאות קיימת.

ישראל חסון: אם אין עליך הגבלות, המציאות הקיימת היא מציאות משתנה.

ישראל חסון: אם מחר תחליט שבתחנת הדלק שלך אתה גובה דמי שירות של 4 שקלים, אתה סוברני לעשות את זה.

ישראל חסון: למחרת אתה יכול להחליט שאתה לא גובה אפילו שקל.

בועז ארד: נכון, אבל זה לא כך במציאות.

ישראל חסון: אני קצת מצוי בשוק הזה.

ישראל חסון: עקרונית אתה יכול להחליט שאתה מוריד את זה ממקום אחד ומעלה במקום אחר.

ישראל חסון: זה יותר סקסי להוריד את מחיר הליטר ולהעלות את העמלה וכך אתה מקבל את הפיצוי.

ישראל חסון: אנחנו מכירים את האימפרוביזציות במחירים.

ישראל חסון: לפי דעתי השאלה היחידה שנשאלת היא אם העמלה היא חלק מהמחיר שאתה צריך להביא לידיעת הצרכן בבואו לקבל את ההחלטה.

ישראל חסון: בעיניי זו השאלה לדיון.

ישראל חסון: באשר לשאלה אם זה אפשרי או בלתי אפשרי, אני הייתי מציג את השאלה הזאת בכיוון ההפוך.

ישראל חסון: אם היית מרוויח מזה, אני מניח שהיית מוצא את הדרך לסמן את זה בשלט בצורה כזאת שתמשוך.

ישראל חסון: זה כמו פרח עם דבורה – הוא יודע למצוא את הדרך להביא את החרק הרלוונטי.

ישראל חסון: מאחר שכך הם החיים, השאלה היא מאוד פשוטה.

ישראל חסון: אני מציע להוריד מסדר היום את השאלה אם המידע הזה רלוונטי להחלטה של הנהג, משום שברור לנו מה האימפרוביזציות שאפשר לעשות.

ישראל חסון: השאלה היחידה כרגע היא אם למקם את המידע הזה בכניסה לתחנה או בתוך התחנה.

בועז ארד: גם אם הוא מקבל עיתון זה רלוונטי ובכל זאת החלטנו לא לכתוב את המידע הזה מחוץ לתחנה.

תומר מזרחי: זה לא חלק מהמחיר הכולל.

יעקב פרידגוט: אין ספק שהמידע רלוונטי.

יעקב פרידגוט: השאלה אם זה צריך להיות באותו שלט מחוץ לתחנה שהנהג צריך לקרוא בהרף עין ולכן לא צריך לסרבל אותו או בשלט שבתוך התחנה.

ישראל חסון: הרי בתוך עמנו אנחנו יושבים.

ישראל חסון: ברור לך שאיזשהו תמרון בסדר גודל של 10 עד 15 אגורות שאפשר להגיע אליו במילוי ממוצע הוא משמעותי לאדם בבואו לקבל החלטה.

ישראל חסון: אתה גם מבין שיש לך את היכולת לשחק על טווח המחירים הזה אם יש עמלה או אין עמלה.

ישראל חסון: אם אני ממלא 25 ליטר ואתה תגבה 3 או 4 שקלים דמי שירות – ואף אחד לא עוצר בעדך מלעשות את זה – זה עושה את כל ההבדל.

ישראל חסון: מאחר שאני מייצג כרגע את הציבור, אני יכול לומר שזה נתון שמוכרח להיות זמין לציבור.

ישראל חסון: הנתון הזה הוא רלוונטי, חד-חד ערכי, למספר שכתוב על השלט.

ישראל חסון: אם אתה אומר שתיתן חלק מהנתונים פה, חלק מהנתונים במקום אחר וחלק מהנתונים ביציאה – ברור לי למה אתם מתכוונים.

בועז ארד: קח בחשבון שרוב הציבור רוכש את הדלק בתחנות קבועות, כך שהם יודעים בדיוק את הנתונים האלה.

ישראל חסון: אני מבקש לעבור לקריאת התקנות.

אתי בנדלר: אני חושבת שאין צורך לקרוא את כל התקנות, אלא רק את החלקים שבהם יש שינויים.

חגית איזנמן-מלכה: תקנה 2(5): "אותיות המילים יהיו בגובה 10 סנטימטרים לפחות, רוחבן יהיה 75% מגובהן לפחות, והמרחק בין האותיות, וביניהן לבין מילים או ספרות אחרות או שולי השלט, יהיה 20% מגובהן לפחות; ספרות המחירים ייכתבו בגופן מרים, דוד, קרנף, מפל כבד או אגס דק, גובהן לא יפחת מ-15 סנטימטרים, רוחבן יהיה שני שלישים מגובהן לפחות, והמרחק בין הספרות, וביניהן לבין מילים אחרות או שולי השלט, יהיה 20% לפחות מגובהן; האותיות והספרות יהיו בצבע שחור, או בצבע כהה עם מסגרת שחורה".

חגית איזנמן-מלכה: השינוי היחיד בתקנה הנ"ל הוא שהוספנו מספר גופנים שלא היו מנויים קודם – קרנף, מפל כבד או אגס דק.

ישראל חסון: האם יש הערות לסעיף הזה?

ישראל חסון: אין הערות.

ישראל חסון: מי בעד אישור הסעיף?

ישראל חסון: ה צ ב ע ה בעד – הרוב.

ישראל חסון: תקנה 2(5) אושרה.

חגית איזנמן-מלכה: תקנה 2(7): "בתחנה בה גובים תוספת עבור שירות מלא בלילה בשבת ובחג, יופיע מעל המחיר גובה התוספת באגורות ולצדו הכיתוב: 'תוספת לתדלוק בשירות מלא בלילה, שבת וחג'; המידות, הצבעים ויתר המאפיינים של האותיות והספרות לפי פסקה זו, יהיו כאמור בפסקה (5)".

חגית איזנמן-מלכה: מבחינתנו הדבר החשוב ביותר הוא שידעו על עצם העובדה שגובים דמי שירות בלילה ובשבת ובחג, שאם לא כן – הפרסום בעצם מטעה.

חגית איזנמן-מלכה: להבדיל מנושא בנזין 96, שהמחיר שלא בכלל לא מופיע, פה מופיע משהו, אבל נעדר בו איזשהו נתון.

חגית איזנמן-מלכה: פחות חשוב לנו שידעו בדיוק מהי התוספת, אלא שידעו את עצם העובדה שיש תוספת על שירות בלילה.

לאון ליטינצקי: מדוע צריך לכתוב את התוספת במילים ולא לקבוע סימן שאנשים ידעו שיש תוספת באותה תחנה?

לאון ליטינצקי: יש לי בעיה עם מילים, כי בשלט יש מקום מוגבל וכאשר מוסיפים ומוסיפים כיתוב, בכל פעם צריך להקטין את הכיתוב כדי לחסוך שטח.

לאון ליטינצקי: הכיתוב הקטן יכול לבלבל את הנהג או להפעיל עומס יתר על הראייה וכד'.

לאון ליטינצקי: אני חושב שאפשר לקבוע סימן כלשהו בשלט ואנשים ידעו שאם יש סימן כזה ליד המחיר, זה אומר שיש תוספת שירות ואם אין – אין תוספת שירות.

לאון ליטינצקי: לפי מה שאני מבין, גובה דמי השירות אינם רלוונטיים כל כך לרישום בשלט.

יעקב פרידגוט: במיוחד לאור הערת נציג משרד התחבורה, הרי נושא הבטיחות יותר חשוב.

לאון ליטינצקי: אני מדבר דווקא על נושא הבטיחות.

לאון ליטינצקי: אם נהג נוסע ורואה מספר גדול, זה דבר אחד.

לאון ליטינצקי: אם הוא מתחיל לאמץ את הראייה שלו כדי לראות מה כתוב בקטן, זה מסבך את הנהג ועלול לגרום לתאונות.

ישראל חסון: הוצע לכתוב את המחיר בצבע שונה ואז זה בעצם גם סמל.

חגית איזנמן-מלכה: אפשר לצמצם את המלל.

לאון ליטינצקי: בארצות הברית התחילו להשתמש בצבעים להעברת מסרים.

לאון ליטינצקי: אם אדם רואה סימן מסוים, הוא יודע שצריך להוסיף איזשהו סכום למחיר ואז הוא מחליט אם הוא מוכן להוסיף או לא.

יעל דניאלי: צריך להגדיר מה זה "לילה".

חן בר-יוסף: גם נגדיר מה זה 95 אוקטן?

חן בר-יוסף: יש הרבה הגדרות שהציבור לא יודע מה הן.

יעל דניאלי: הרי לא אתה ולא אני רוצים להטעות את הציבור.

לאון ליטינצקי: סימן "פלוס" יכול להעיד שיש תוספת שירות.

ישראל חסון: אתה בעד להעביר את האינפורמציה בשלט הכניסה לתחנה?

לאון ליטינצקי: בהחלט כן.

ישראל חסון: מאחר שלמשרד התשתיות יש את הסמכות להחליט מה יופיע - - -

אתי בנדלר: זה צריך להופיע בתקנות.

חן בר-יוסף: אני רוצה להזכיר שמדובר רק בשלטים שבתוך העיר.

חן בר-יוסף: אני מניח שכל מי שנוסע בכל אחת מערי ישראל יודע שכמות הכיתוב שמלווה אותו לאורך הנסיעה, שחלקה מאוד רלוונטי לו, כולל שלטי הכוונה, היא רבה מאוד.

חן בר-יוסף: אני לא זוכר שמשרד התחבורה מנע את השילוט הזה.

חן בר-יוסף: אני לא יודע מדוע דווקא כאן, כשאנחנו מנסים למסור מידע חשוב לציבור, פתאום משרד התחבורה מתעורר.

יצחק זיו: מדוע בכל פעם שהחוק מגיע לאישורנו מנסים למצוא דרכים לעצור את זה.

ישראל חסון: בין אם נאשר או לא נאשר, התוצאה היא זהה.

ישראל חסון: גם אם אתה מחליט לא לאשר, אתה מתניע את זה באותה מהירות.

ישראל חסון: לכן ההשלכה של הדיון הזה על פרק הביצוע של התקנות אין לה שום משמעות.

חן בר-יוסף: הרעיון למזער מלל או למזער טקסט בהחלט מקובל עלינו.

לאה ורון: חבר הכנסת ארדן הציע: תוספת בלילה, שבת וחג.

חן בר-יוסף: זה בהחלט מקובל עלינו.

חן בר-יוסף: ארבע מילים שמבהירות לציבור במה מדובר.

חגית איזנמן-מלכה: המילים הללו יופיע בטור של שירות מלא.

יצחק זיו: זה יהיה בתוך התחנה או בשילוט החיצוני?

ישראל חסון: בשילוט החיצוני.

יצחק זיו: כל שילוט חיצוני גורם לעיכוב.

חן בר-יוסף: זה יביא להחלטה נבונה ומושכלת.

חגית איזנמן-מלכה: אנחנו מציעים שבטור של שירות מלא יתווסף: תוספת לילה, שבת או חג, וכן הסכום.

ירון עשהאל: אי אפשר לבצע את זה, אפילו אם רוצים.

יעל דניאלי: זה מבלבל, כי בסולר לא גובים דמי שירות.

לאון ליטינצקי: האם בשירות מלא לא תמיד גובים דמי שירות?

יעקב פרידגוט: לא תמיד.

ישראל חסון: אני מעלה להצבעה את הנוסח, כפי שהציעה עו"ד איזנמן-מלכה.

חגית איזנמן-מלכה: הנוסח המוצע: בתחנה בה גובים תוספת עבור שירות מלא בלילה, בשבת ובחג, יופיע מתחת למחיר בשירות מלא גובה התוספת באגורות ומעליו הכיתוב "תוספת לילה, שבת או חג".

לאון ליטינצקי: איך שאני רואה את זה, זה מבלבל, זה קטן ולא יראו את זה.

חן בר-יוסף: לא יצטרכו לקרוא את זה.

לאון ליטינצקי: אז למה לכתוב את זה?

חן בר-יוסף: יראו את הפורמט וכבר יבינו.

לאון ליטינצקי: אני מבין שהשלט החיצוני צריך להעביר מסר חד-משמעי לנהג.

לאון ליטינצקי: יש מספר מספרים: איזה תחנות יש באותו קו; מחיר הדלק בתחנות הבאות - - -

יעקב פרידגוט: אתה טועה.

יעקב פרידגוט: השלט שמתכוונים אליו מתייחס רק לתחנה אחת ספציפית ואת המחירים באותה תחנה ספציפית.

לאון ליטינצקי: אם כך, אין לזה משמעות.

לאון ליטינצקי: אם אני מתקרב לתחנת דלק ואני לא יודע מה יש בתחנה הבאה שעומדת אחריה, אין לי שום אופציה להחליט אם אני רוצה לתדלק בה או לא רוצה לתדלק.

ישראל חסון: בעצם אתה אומר שיש להוריד את השלט, לבטל את החוק.

לאון ליטינצקי: לא.

לאון ליטינצקי: אני נגד כל כיתוב בקטן שלא רואים אותו, מבלבל את הנהג ומבחינה בטיחותית יכול לגרום לתאונה, אלא אם כן תוסיפו סמל שכולם ידעו חד-משמעית שיש תוספת שירות.

ישראל חסון: כלומר, אתה בעד האינפורמציה הזאת מחוץ לתחנה, אבל לא באופן שהיא מוצעת בתקנה.

לאון ליטינצקי: בדיוק כך.

חגית איזנמן-מלכה: אני אחזור שוב על הנוסח המוצע: בתחנה בה גובים תוספת עבור שירות מלא בלילה, בשבת ובחג, יופיע מתחת למחיר בשירות מלא גובה התוספת באגורות ומעליו הכיתוב: "תוספת לילה, שבת וחג".

ישראל חסון: ברגע שיש פורמט כזה, אפשר להבין שיש תוספת.

חן בר-יוסף: לא יצטרכו לקרוא את זה כל פעם, אלא יזהו אם יש את השורה הזאת או אין את השורה הזאת.

חגית איזנמן-מלכה: קודם גם הצענו לקבוע צבע – ברגע שרואים צבע מסוים כבר לא קוראים את המלל, אלא יודעים שאם הצבע הזה מופיע על גבי השלט, סימן שגובים שם תוספת שבת וחג.

לאון ליטינצקי: אני חושב שהאמירות שלי היו חד-משמעיות וברורות – זה בעייתי מבחינה בטיחותית.

ישעיהו רונן: אני רוצה להתייחס להנדסת אנוש.

ישראל חסון: אני חושב שמיצינו את הדיון על הנדסת אנוש.

ישראל חסון: אני מעלה את זה להצבעה.

ישראל חסון: מי בעד תקנה 2(7) בנוסח שקראה עו"ד איזנמן-מלכה?

ישראל חסון: ה צ ב ע ה בעד - 1 נגד – 2 ההצעה לא התקבלה.

ישראל חסון: אני מודה לכולם, הישיבה נעולה.